**MINISTERSTVO INVESTÍCIÍ, REGIONÁLNEHO ROZVOJA A INFORMATIZÁCIE SR**

**Štatút**

**Komisie pre vyhodnotenie žiadostí o poskytnutie dotácií v pôsobnosti Ministerstva investícií, regionálneho rozvoja a informatizácie Slovenskej republiky na základe výzvy SRIN č. 6/2021 na podporu inovatívnych projektov v Slovenskej republike**

Ministerstvo investícií, regionálneho rozvoja a informatizácie Slovenskej republiky (ďalej len „**ministerstvo**“) podľa zákona č. 111/2018 Z. z. o poskytovaní dotácií v pôsobnosti Úradu podpredsedu vlády Slovenskej republiky pre investície a informatizáciu v znení neskorších predpisov ustanovuje štatút hodnotiacej komisie pre vyhodnocovanie žiadostí o poskytnutie dotácií v pôsobnosti ministerstva (ďalej len „**štatút**“).

**Článok 1**

**Všeobecné ustanovenie**

Tento štatút upravuje podrobnosti o zložení, Komisie pre vyhodnocovanie žiadostí o poskytnutie dotácií v pôsobnosti Ministerstva investícií, regionálneho rozvoja a informatizácie Slovenskej republiky (ďalej len „**komisia**“), vrátane priebehu jej rokovania, postupe predkladania žiadostí komisii a vyhodnocovaní žiadostí komisiou, spôsobe rokovania komisie a prijímaní odporúčaní komisiou. Komisia je v procese hodnotenia žiadostí nezávislá.

**Článok 2**

**Zriadenie a postavenie komisie**

Komisia je odborným a poradným orgánom ministra investícií, regionálneho rozvoja a informatizácie SR (ďalej len „**minister**”). Komisia sa zriaďuje na účel preskúmania, posúdenia, prerokovania a vyhodnotenia žiadosti o poskytnutie dotácie (ďalej len „**žiadosť**“).

Komisia schvaľuje konečné poradie žiadostí prijatých na základe uverejnenej výzvy vo forme zásobníka projektov s bodovým hodnotením projektov k žiadostiam o poskytnutie dotácie (ďalej len „výzva“). Schválené konečné poradie predkladá komisia ako odporúčanie pre prijatie rozhodnutia o schválení alebo o neschválení žiadosti ministrovi.

**Článok 3**

**Pôsobnosť komisie**

Komisia posudzuje a vyhodnocuje žiadosti, ktoré ministerstvu predložili žiadatelia na základe výzvy na predloženie žiadosti (ďalej len „**výzva**“). Komisia je pri vyhodnocovaní žiadostí nezávislá, objektívna a vyhodnocuje ich podľa kritérií uvedených vo výzve v zmysle bodového hodnotenia. Doručené žiadosti musia byť očíslované.

**Článok 4**

**Zloženie komisie**

1. Komisia sa skladá z najmenej troch členov a tajomníka komisie.
2. Členmi komisie sú traja zamestnanci ministerstva.
3. Tajomník komisie, je generálny riaditeľ sekcie riadenia investiícií, do ktorého pôsobnosti spadá oblasť a účel poskytovanej dotácie, ktorý navrhuje členov komisie.
4. Členov komisie schvaľuje, menuje a odvoláva minister na návrh tajomníka komisie.
5. Členovia komisie volia spomedzi seba predsedu komisie a podpredsedu komisie nadpolovičnou väčšinou hlasov členov komisie.
6. Navrhovaný člen komisie musí spĺňať nasledujúce kritériá:
7. bezúhonnosť,
8. v oblasti, v ktorej bola vyhlásená výzva musí preukázať minimálne trojročnú odbornú prax, znalosť platných právnych predpisov, znalosť koncepčných a strategických dokumentov a skúsenosti s hodnotením projektov.
9. Členstvo v komisii je dobrovoľné. Členovia komisie plnia povinnosti vyplývajúce im z členstva v komisii bez nároku na odmenu.
10. Členstvo v komisii je nezastupiteľné a neprevoditeľné, s výnimkou podľa článku 5 ods.3.
11. Člen komisie ani jemu blízka osoba[[1]](#footnote-1) nesmie byť
12. žiadateľom alebo osobou zaujatou voči žiadateľovi,
13. štatutárnym orgánom alebo členom štatutárneho orgánu žiadateľa,
14. spoločníkom, akcionárom alebo členom právnickej osoby, ktorá je žiadateľom,
15. zamestnancom žiadateľa alebo zamestnancom právnickej osoby, ktorej je žiadateľ spoločníkom, akcionárom alebo členom,
16. konečným užívateľom výhod žiadateľa, ktorý je ako partner verejného sektora zapísaný v registri partnerov verejného sektora podľa osobitného predpisu.[[2]](#footnote-2)
17. Členstvo v komisii zaniká
18. vzdaním sa funkcie člena komisie,
19. odvolaním z funkcie člena komisie,
20. v prípade právoplatného odsúdenia člena komisie za úmyselný trestný čin,
21. smrťou člena komisie alebo jeho vyhlásením za mŕtveho,
22. skončením štátnozamestnaneckého pomeru alebo pracovnoprávneho pomeru člena komisie,
23. zrušením komisie.

**Článok 5**

**Práva a povinnosti členov komisie a tajomníka komisie**

1. Členovia komisie a tajomník komisie sú povinní:
2. aktívne sa zúčastňovať na rokovaniach komisie a plniť úlohy uvedené v tomto štatúte,
3. objektívne vyhodnocovať žiadosti,
4. zachovávať vylúčenie konfliktu záujmu, dôvernosť a mlčanlivosť o skutočnostiach, o ktorých sa dozvedeli v súvislosti s členstvom v komisii. Túto povinnosť majú aj po skončení členstva i činnosti v komisii.
5. Predseda komisie:
6. zodpovedá za činnosť komisie,
7. schvaľuje program rokovania komisie,
8. určuje termín rokovania komisie,
9. zvoláva rokovanie komisie,
10. zodpovedá za dodržiavanie štatútu,
11. vedie rokovanie komisie, zodpovedá za kvalitu práce komisie a za objektívnosť a transparentnosť pri hodnotení žiadostí,
12. riadi činnosť tajomníka,
13. schvaľuje zápisnicu z rokovania komisie a uznesenie komisie.
14. Podpredseda komisie preberá v prípade neprítomnosti predsedu komisie jeho povinnosti a kompetencie na rokovaní komisie.
15. Tajomník komisie:
16. navrhuje členov komisie,
17. nemá hlasovacie právo pri hlasovaní,
18. organizuje zasadnutie komisie,
19. pripravuje návrh programu rokovania komisie,
20. zabezpečuje vykonanie kontroly formálnych náležitostí žiadostí a následne informuje komisiu o výsledkoch kontroly,
21. informuje členov komisie o výške sumy z rozpočtu verejnej správy vyčlenenej na dotácie, počte prijatých žiadostí o poskytnutie dotácie, celkovej sume dotácií požadovaných žiadateľmi a o ďalších všeobecných informáciách,
22. zachováva mlčanlivosť o skutočnostiach, o ktorých sa dozvedel pri výkone funkcie alebo v súvislosti s ňou a ktoré v záujme činnosti komisie nemožno oznamovať iným osobám,
23. zodpovedá za administratívne a organizačné zabezpečenie činnosti komisie,
24. vypracováva uznesenie komisie, prezenčnú listinu a zápisnicu z rokovania komisie.

**Článok 6**

**Priebeh rokovania komisie**

1. Rokovanie komisie zvoláva predseda komisie najmenej 3 pracovné dni pred začiatkom rokovania komisie.
2. Rokovanie komisie je neverejné.
3. Rokovanie komisie prebieha formou osobnej účasti, prostredníctvom video/audio konferencie alebo na základe rozhodnutia predsedu komisie formou písomného postupu (*per rollam*).
4. Komisia je uznášaniaschopná, ak je na rokovaní prítomná nadpolovičná väčšina všetkých jej členov. Uznášaniaschopnosť komisie overuje tajomník komisie. V prípade hlasovania písomnou procedúrou *per rollam* prebieha hlasovanie elektronicky a nie je potrebné zisťovať uznášaniaschopnosť komisie. Podrobnosti hlasovania per rollam upravuje článok 7 štatútu.
5. Komisia môže začať svoje rokovanie, ak:

a) je uznášaniaschopná,

b) pred rokovaním komisie každý člen komisie podpíše čestné vyhlásenie o vylúčení konfliktu záujmov, o nestrannosti, o mlčanlivosti a o zachovaní dôvernosti informácií spolu so súhlasom so spracúvaním osobných údajov člena hodnotiacej komisie podľa zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

1. Ak u člena komisie s hlasovacím právom vznikne pochybnosť o jeho mlčanlivosti, konflikte záujmov alebo o porušení dôvernosti informácií z jeho strany, predseda komisie ho bezodkladne vylúči z rokovania komisie a následne bude odvolaný. Na jeho miesto sa navrhne a vymenuje nový člen komisie.
2. Každý člen komisie má jeden hlas. Člen komisie, u ktorého nastanú skutočnosti podľa odseku 6, stráca hlasovacie právo k predmetu hlasovania. Ak v dôsledku tejto situácie nie je možné zabezpečiť účasť nadpolovičnej väčšiny členov komisie na rokovaní komisie, predseda komisie zvolá do 5 pracovných dní nové rokovanie komisie.
3. Komisia hodnotí žiadostí podľa článku 8.
4. Komisia môže navrhnúť zníženie požadovanej výšky dotácie.
5. Tajomník komisie pred hlasovaním komisie spracuje hodnotiace hárky od členov komisie a určí predbežné poradie na základe výsledného bodového hodnotenia. Výsledné bodové hodnotenie žiadosti je stanovené ako aritmetický priemer bodov, ktoré udelili členovia komisie v hodnotiacich hárkoch.
6. Komisia hlasuje o odporúčaní pre schválenie, resp. o odporúčaní pre neschválenie žiadosti podľa predbežného poradia. Na prijatie odporúčania pre schválenie, resp. odporúčania pre neschválenie je potrebná nadpolovičná väčšina hlasov prítomných členov komisie. Pri rovnosti hlasov je rozhodujúci hlas predsedu komisie.
7. Komisia na základe hlasovania určí konečné poradie žiadostí, v ktorom odčlení odporúčané žiadosti na schválenie do výšky disponibilných prostriedkov určených vo výzve (odporúčané žiadostí) a žiadosti, ktoré neodporúča podporiť (neodporúčané žiadosti) spolu s odôvodnením neodporúčania.
8. Výsledkom rokovania komisie je odporúčanie vo forme uznesenia, ktoré obsahuje konečné poradie žiadostí, odporúčanie komisie schváliť alebo neschváliť žiadosť, bodové hodnotenie žiadosti a navrhovanú výšku dotácie pre každú žiadosť. Uznesenie je číslované chronologicky a obsahuje poradové číslo uznesenia, rok schválenia uznesenia predsedom komisie a skratku vecne príslušného organizačného útvaru ministerstva. Prílohu uznesenia tvorí zápis z rokovania komisie a prezenčná listina členov komisie.
9. Tajomník komisie predkladá schválené uznesenie komisie spolu s prílohami ministrovi na schválenie do troch dní odo dňa rokovania. Minister schválením uznesenia a zápisnice rozhodne o poskytnutí dotácie.

**Článok 7**

**Hlasovanie per rollam**

1. Komisia môže v rámci svojej pôsobnosti využívať hlasovanie elektronickou formou prostredníctvom e-mailovej adresy člena komisie.
2. Člen komisie hlasuje v súlade so stanovenými možnosťami a pravidlami hlasovania (napr. áno –nie, pre – proti, odporúčam – neodporúčam, schvaľujem – neschvaľujem).
3. Hlasovanie per rollam, jeho priebeh a výsledok hlasovania zaznamená tajomník komisie písomne do osobitnej „zápisnice o hlasovaní per rollam“, ktorú predloží spolu s uznesením najneskôr do 5 pracovných dní odo dňa ukončenia hlasovania na schválenie predsedovi komisie.
4. Hlasovanie per rollam je platné, ak boli podklady k hlasovaniu zaslané každému členovi komisie na ním určenú emailovú adresu, a ak sa hlasovania v určenej lehote zúčastnila nadpolovičná väčšina členov komisie.

**Článok 8**

**Spôsob vyhodnocovania žiadostí o poskytnutie dotácie**

1. Tajomník komisie najmenej 5 pracovných dní pred začiatkom rokovania komisie je povinný pripraviť a zaslať pre členov komisie príslušnú dokumentáciu, a to najmä žiadosti a ich povinné prílohy, hodnotiace hárky a kritériá hodnotenia, ako aj ostatné podkladové materiály k hodnoteniu.
2. Každý člen komisie má pre každú žiadosť k dispozícií hodnotiaci hárok.
3. Žiadosti sú posudzované jednotlivými členmi komisie okrem tajomníka podľa kritérií a bodového hodnotenia žiadosti stanovených vo výzve.
4. V prípade, ak komisia zistí, že žiadateľ úmyselne predložil nepravdivé informácie a skutočnosti, navrhne ho vylúčiť v príslušnom roku z možnosti získať dotáciu zo štátneho rozpočtu.

**Článok 9**

**Záverečné ustanovenia**

1. Komisia sa zriaďuje na dobu trvania a vyhodnocovania výzvy.
2. Štatút a jeho dodatky sú záväzné pre všetkých členov komisie.
3. Akúkoľvek zmenu štatútu je možné prijať len na základe riadne očíslovaných a písomných dodatkov.
4. Tento štatút nadobúda platnosť a účinnosť dňom jeho schválenia a podpísania ministrom.

V Bratislave dňa

............................................................

**Veronika Remišová**

podpredsedníčka vlády a ministerka investícií,

regionálneho rozvoja a informatizácie SR

1. § 116 zákona č. 40/1964 Zb. Občianskeho zákonníka. [↑](#footnote-ref-1)
2. [§ 19 zákona č. 315/2016 Z. z.](http://www.epi.sk/zz/2016-315#f4640258) o registri partnerov verejného sektora a o zmene a doplnení niektorých zákonov. [↑](#footnote-ref-2)